Шинобус

Шинобус — лесно железничко возило што дели многу аспекти од својата конструкција со автобусот, обично има автобуска каросерија (изворна или изменета) и четири тркала на фиксна основа, наместо на подвозја. Првично направени и развиени во текот на 1930-тите, шинобусите се развиле, добивајќи одлики слични на лесни моторни вагони.

Шинобусите се направени за употреба особено на пруги со слаб сообраќај, или во градскиот железнички сообраќај. Најмногу се користеле во земји како што се Германија, Италија, Франција, Обединетото Кралство и Шведска.

Денес, шинобусите се заменуваат со современи дизајни на лесни дизел-погонски единици (ДПЕ) шински вагони и со брзи трамваи. Современите дизел-електрични шински вагони, кои можат да се движат споени како повеќе единици, како што се Stadler RS1, RegioSprinter од Siemens или наследникот Siemens Desiro, ја делат улогата и спецификациите со шинобусите (иако со подобрувања во поглед на бучавата, нископодножниот дизајн, ефикасноста на горивото, брзината и другите мерки), но за нив обично повеќе не се користи поимот „шинобус“.

 Конструкција 
Шинобусот е обично двоосно возило со маса од околу 20 тона и приближно од 40 до 50 седишта. За да се зголеми капацитетот на возот, шинобусите можат да се поврзуваат еден со друг. Доколку е опремен со доволно моќен погонски систем и соодветни спојки (механички, сопирачки, електрични), шинобусот може да влече обични или соодветно прилагодени (на пр. опремени со кабина за машиновозачот) прикачени вагони. Повремено се градат и возни единици со конструкција типична за шинобус, составени од два или три вагони (обично 1-2 погонски вагони и 1 прикачен, при што кабините за машиновозачот се наоѓаат само во крајните вагони).

За да се олесни конструкцијата на шинобусот, во споредба со класичниот железнички возен парк, нашироко се користат елементи изработени од пластика и типични компоненти масовно произведени во автомобилската индустрија, а се откажува од класичните, масивни спојни уреди (или се користат спојки и браници со полесна конструкција).

 Наводи 

 Надворешни врски 

 Project «El Expreso Panamericano»

__СОСОДРЖИНА__
__ИНДЕКС__
Категорија:Железнички возила